RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer

1. INDLEDNING

Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer , der ophævede Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer og 509/2006 af 20. marts 2016 om garanterede traditionelle specialiteter i forbindelse med landbrugsprodukter og fødevarer , er basisretsakten for EU's kvalitetsordninger for landbrugsprodukter og fødevarer. Ved nævnte forordning blev rammerne for beskyttelse og fremme af landbrugsprodukter af høj kvalitet forbedret og opdateret. Navnlig blev anvendelsesområdet for denne beskyttelse udvidet til at omfatte nye produkter, visse definitioner blev bragt i overensstemmelse med TRIPS (aftalen om handelsrelaterede intellektuelle ejendomsrettigheder), beskyttelsen blev øget, registrerings- og ændringsprocedurerne blev strømlinet, anvendelsen af symbolerne for henholdsvis beskyttede oprindelsesbetegnelser (BOB), beskyttede geografiske betegnelser (BGB) og garanterede traditionelle specialiteter (GTS) blev gjort obligatorisk for produkter med oprindelse i EU, GTS-ordningen blev styrket, reglerne for kontrol blev præciseret, og der blev oprettet en ordning for fakultative kvalitetsudtryk.

Ved artikel 2, stk. 1, andet afsnit, artikel 5, stk. 4, artikel 7, stk. 2, første afsnit, artikel 12, stk. 7, første afsnit, artikel 16, stk. 2, artikel 18, stk. 5, artikel 19, stk. 2, første afsnit, artikel 23, stk. 4, første afsnit, artikel 25, stk. 3, artikel 29, stk. 4, artikel 30, artikel 31, stk. 3 og 4, artikel 41, stk. 3, artikel 42, stk. 2, artikel 49, stk. 7, første afsnit, artikel 51, stk. 6, første afsnit, artikel 53, stk. 3, første afsnit, og artikel 54, stk. 2, første afsnit, i forordning (EU) nr. 1151/2012 tillægges Kommissionen beføjelser til ved delegerede retsakter at vedtage supplerende bestemmelser til forordning (EU) nr. 1151/2012 på følgende områder: listen over produkter, der er fastsat i bilag I til forordning (EU) nr. 1151/2012; restriktive bestemmelser og undtagelsesbestemmelser for så vidt angår foderstoffets oprindelse i forbindelse med en BOB og for så vidt angår slagtning af levende dyr eller råvarers oprindelse i forbindelse med en BOB eller en BGB; bestemmelser om begrænsning af oplysningerne i varespecifikationen for en BOB eller en BGB, hvis en sådan begrænsning er nødvendig for at undgå alt for omfattende ansøgninger om registrering; udformningen af EU-symboler for BOB'er og BGB'er; yderligere overgangsbestemmelser om BOB/BGB for at beskytte producenternes og de berørte parters rettigheder og legitime interesser; nærmere præcisering af kriterier for registrering af en GTS; bestemmelser om begrænsning af oplysningerne i varespecifikationen for en GTS, hvis en sådan begrænsning er nødvendig for at undgå alt for omfattende ansøgninger om registrering; udformningen af EU-symbolet for en GTS; yderligere overgangsbestemmelser om GTS for at beskytte producenternes og de berørte parters rettigheder og legitime interesser; nærmere bestemmelser vedrørende kriterier for fakultative kvalitetsudtryk; forbehold, fastsættelse og ændring af betingelserne for anvendelse af fakultative kvalitetsudtryk; undtagelse fra betingelserne for brugen af det fakultative kvalitetsudtryk "bjergprodukt", navnlig for så vidt angår betingelserne for, hvornår råvarer eller foderstoffer må komme fra områder uden for bjergområderne, betingelserne for, hvornår forarbejdning af produkter må foregå uden for bjergområderne i et nærmere fastsat geografisk område, samt om definitionen af det pågældende geografiske område; fastsættelsen af produktionsmetoder og andre kriterier, der er relevante for brugen af det fakultative kvalitetsudtryk "bjergprodukt"; yderligere bestemmelser for vurdering af, hvorvidt udtryk er artsbetegnelser; reglerne for anvendelsen af navnet på en plantesort eller en dyrerace; reglerne for gennemførelse af den nationale indsigelsesprocedure for fælles ansøgninger, der vedrører mere end ét nationalt område, og til supplering af reglerne for ansøgningsproceduren; færdiggørelsen af reglerne for indsigelsesproceduren; færdiggørelsen af reglerne for proceduren i forbindelse med ændringsansøgninger, herunder vedrørende en midlertidig ændring i varespecifikationen som følge af, at de offentlige myndigheder har indført obligatoriske sundheds- eller plantesundhedsforanstaltninger; og færdiggørelsen af reglerne for annulleringsproceduren.

2. RETSGRUNDLAG

Denne rapport forelægges i medfør af artikel 56, stk. 2, i forordning (EU) nr. 1151/2012. I henhold til nævnte bestemmelse tillægges Kommissionen beføjelse til at vedtage delegerede retsakter i en periode på fem år fra den 3. januar 2013. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3. UDØVELSE AF DE DELEGEREDE BEFØJELSER

Beføjelsen til at vedtage delegerede retsakter blev udøvet for at sikre, at forordning (EU) nr. 1151/2012 fungerer korrekt og effektivt, for at sikre en smidig overgang til den nye ordning fra Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer og Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer, og for at sikre en retfærdig og konsekvent anvendelse af forordningens artikel 31 vedrørende det fakultative kvalitetsudtryk "bjergprodukt".

Kommissionen har kun i begrænset omfang gjort brug af denne beføjelse ved at vedtage to delegerede forordninger, nemlig: Kommissionens delegerede forordning (EU) nr. 664/2014 af 18. december 2013 om supplering af Europa-Parlamentets og Rådets forordning (EU) nr. 1151/2012 med hensyn til fastlæggelsen af EU-symboler for beskyttede oprindelsesbetegnelser, beskyttede geografiske betegnelser og garanterede traditionelle specialiteter og med hensyn til visse regler om oprindelse, visse procedureregler og visse yderligere overgangsbestemmelser og Kommissionens delegerede forordning (EU) nr. 665/2014 af 11. marts 2014 om supplerende regler til Europa-Parlamentets og Rådets forordning (EU) nr. 1151/2012 for så vidt angår betingelserne for brugen af det fakultative kvalitetsudtryk "bjergprodukt" .

Kommissionen har ingen planer om at gøre yderligere brug af beføjelserne i medfør af de artikler i forordning (EU) nr. 1151/2012, der giver Kommissionen beføjelse til at vedtage delegerede retsakter.

Ved Kommissionens delegerede forordning (EU) nr. 664/2014 fastsættes der særlige regler om foderstoffers oprindelse for beskyttede oprindelsesbetegnelser og om råvarers oprindelse for beskyttede geografiske betegnelser (artikel 1), EU-symbolerne udformes (artikel 2), den maksimale længde på varespecifikationer for garanterede traditionelle specialiteter fastsættes (artikel 3), reglerne om indsigelsesproceduren ved fælles ansøgninger præciseres (artikel 4), ansøgerens forpligtelse til at meddele Kommissionen alle relevante oplysninger om en aftale indgået i forbindelse med en indsigelsesprocedure fastlægges (artikel 5), procedureregler for væsentlige ændringer, mindre ændringer og midlertidige ændringer fastlægges (artikel 6), annullering gøres til en del af en formel procedure, ved at den tilpasses efter den faste registreringsprocedure som fastsat i artikel 49 til 52 i forordning (EU) nr. 1151/2012 (artikel 7), der fastsættes overgangsbestemmelser om offentliggørelse af enhedsdokumenter om beskyttede oprindelsesbetegnelser og beskyttede geografiske betegnelser, der er registreret før den 31. marts 2006, og om betingelserne for anvendelse af symboler, som anvendes indtil den 3. januar 2016, hvorefter den nye ordning om betingelserne for anvendelsen af symboler, angivelser og forkortelser, som fastsat i artikel 12, stk. 3, og artikel 23, stk. 3, i forordning (EU) nr. 1151/2012, finder anvendelse (artikel 8), og Kommissionens forordning (EF) nr. 1898/2006 om gennemførelsesbestemmelser til Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer samt (EF) nr. 1216/2007 om gennemførelsesbestemmelser til Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer ophæves begge (artikel 9).

Ved Kommissionens delegerede forordning (EU) nr. 665/2014 fastsættes der kriterier for brugen af udtrykket "bjergprodukt" på produkter af animalsk oprindelse (artikel 1), de forskellige typer dyr og kravet om, at foderet overvejende skal stamme fra et bjergområde præciseres (artikel 2), kriterier for brugen af udtrykket "bjergprodukt" på produkter fra biavl fastsættes (artikel 3), kriterier for brugen af udtrykket "bjergprodukt" på produkter af vegetabilsk oprindelse fastsættes (artikel 4), de ingredienser af vegetabilsk og animalsk oprindelse, der må have oprindelse uden for et bjergområde, opføres (artikel 5), og de forarbejdningsprocesser, der må finde sted inden for en vis afstand til bjergområdet, fastlægges (artikel 6).

I overensstemmelse med den fælles forståelse vedrørende delegerede retsakter blev eksperter fra medlemsstaterne hørt i ekspertgruppen for bæredygtighed og kvalitet i landbruget og landdistriktsudvikling i forbindelse med udarbejdelsen af retsakterne. Kommissionen sørgede for samtidig, rettidig og hensigtsmæssig fremsendelse af de relevante dokumenter til Europa-Parlamentet og Rådet.

Kommissionen vedtog den 18. december 2013 Kommissionens delegerede forordning (EU) nr. 664/2014 og den 11. marts 2014 Kommissionens delegerede forordning (EU) nr. 665/2014. Europa-Parlamentet og Rådet modtog meddelelse herom med henblik på at give nævnte institutioner mulighed for at gøre indsigelse inden for en frist på to måneder fra meddelelsen af den pågældende retsakt.

For så vidt angår Kommissionens delegerede forordning (EU) nr. 664/2014 blev perioden på to måneder fra meddelelsen af retsakten med henblik på at give Europa-Parlamentet eller Rådet mulighed for at gøre indsigelse, jf. artikel 56, stk. 5, i forordning (EU) nr. 1151/2012 på Rådets initiativ forlænget med to måneder.

Hverken Europa-Parlamentet eller Rådet gjorde indsigelse mod de to delegerede forordninger. Efter udløbet af de pågældende perioder blev Kommissionens delegerede forordning (EU) nr. 664/2014 offentliggjort i Den Europæiske Unions Tidende L 179 af 19. juni 2014 og trådte i kraft den 22. juni 2014, og Kommissionens delegerede forordning (EU) nr. 665/2014 blev offentliggjort i samme udgave af Den Europæiske Unions Tidende og trådte i kraft den 26. juni 2014.